Geskryf deur: Bafana Makhado en Thabo Xaba
Rolverdeling: Thabo Xaba, Gift Sithole, Themba Skhosana, Bonginkosi Masango
Regie: Jonathan Timm
Ontwerpers: Jonathan Timm en Nomvula Molepo
Verhoogbestuurder: Motlalepule Makhate
Mark Teater, 12 November tot 19 Desember.
Barbershop is 'n kostelike en unieke stukkie lekkerny vir almal om aan te knibbel.
Hierdie toneelstuk gaan oor 'n haarkapper, Baba ka Dennis (Thabo Xaba), wat sy vrou en kind agterlaat iewers in die platteland om meer geld in die stad te gaan maak. In die Goudstad aangekom, beland hy in allerhande komiese situasies met verskeie kleurvolle karakters.
Wat hierdie verhoogstuk so uniek maak, is dat daar skaars drie woorde gepraat word, en eerder gebruik gemaak word van mimiek en fluit (whistle). (Fluit word, so tussen hakies, verkeerd gespel op die program, maar ek het die publisiteitskantoor laat weet, en nog niks gehoor nie. Vluit is seker dan maar hoe die Zoeloes/Xhosas/of wie ook al fluit spel.)
Ewenwel, hierdie kommunikasiestyl van fluit/vluit het sy ontstaan gehad net voor die 1994-verkiesings, toe daar groot geweld tussen die hostel-inwoners in Katlehong losgeruk het. Lede van die weerstandeenhede in Kathlehong het toe van 'n reeks komplekse fluitkodes gebruik gemaak om met mekaar te kan kommunikeer. Die gefluit het daarna al hoe meer bekend geraak as "township-taal" en nie lank na '95 nie is die Whistlers of Art teatergroep gebore.
Skrywers Bafana Makhado en Thabo Xaba, wat ook lede van die weerstandeenhede was, s� Barbershop was eers net 'n skets gewees wat hulle saam geskryf het terwyl hulle net weer hulle lewens aan mekaar moes lap na wat in Katlehong gebeur het. "We had also lost out on schooling," onthou Makhado. "We used to sit and watch the original Baba ka Dennis setting up his barbershop and we dreamed up this show." Regisseur Jonathan Timm s� Barbershop is 'n bewys dat wanneer jy 'n plan maak, en dit dan navolg, drome bewaarheid kan word. "I thank the Market Theatre for the support they have given to this strange comedy." Barbershop is 'n verfrissende en ongekunstelde komedie. As ek 'n punt kon toeken, sou ek dit sowaar 10 punte gee. Of vluite. LitNet: 3 Desember 2004